मानव मूल्यों की ये लघुकथाएँ अपने छोटे–से कलेवर में , वह सब कुछ समेटे हुए हैं; जो आज आहत मानवता के लिए अनिवार्य है । मानव मूल्यों की उष्मा से ही पृथ्वी अपनी धुरी पर घूम रही है । आज के विघटनकारी माहौल को सही दिशा में परिवर्तित करने के लिए मानव मूल्यों का संरक्षण सबसे बड़ी ज़रूरत है । लघुकथा डॉट कॉंम का यह विशेषांक इस दिशा में उस उष्मा को जगाने का एक छोटा-सा प्रयास है । ये लघुकथाएँ इस विधा की व्यापक शक्ति का भी आभास कराएँगी कि यह विधा गिने –चुने विषयों तक सीमित नहीं रही है , वरन् हर आँसू–मुस्कान को अभिव्यक्ति देने में सक्षम है। हमें विश्वास है कि ये 128 भारतीय एवं 15 विदेशी लघुकथाएँ आज के सामाजिक प्रदूषण में प्राणवायु का काम करेंगी ।